Molde kommune 12.04.2021

Rådhusplassen 1

6413 Molde

[postmottak@molde.kommune.no](mailto:postmottak@molde.kommune.no)

**Innspel til høyring - framlegg til samfunnsdelen av kommuneplan og planstrategi , Molde kommune**

Vi viser til at Molde formannskap i sitt møte 23. februar gjorde vedtak om å leggja framlegg til kommuneplanens samfunnsdel 2021 – 2031 og planstrategi 2021 – 2024 ut til offentleg høyring.

Samfunnsdelen av kommuneplanen skal klargjera mål og strategiar for kommunen dei næraste 10 åra og skal leggjast til grunn for anna planlegging i kommunen. Den vil såleis vera styrande for arbeidet med andre kommunale planar, fagutgreiingar, økonomiplan, budsjett og planar for dei ulike verksemdene i kommunen, inkludert arealdelen av kommuneplanen. På same tid skal samfunnsdelen av kommuneplanen vera i samsvar med nasjonale og regionale krav, mål og forventningar som angår kommunen.

Planstrategien skal visa kva vedtatte planar kommunen har, kva planar som skal avviklast eller reviderast, samt visa nye utredningsbehov og kva nye planar som bør utarbeidast. Grunnlaget for planarbeidet er ny/aktuell politikk eller andre utfordringar som er relevante for kommunen.

Mål og strategiar blir vedtatt som ein del av kommuneplanens samfunnsdel.

**Våre innspel**

*Innspela er i hovudsak til samfunnsdelen av kommuneplanen, særleg til utviklingsmål 2: Molde er eit grønt, smart og innovativt samfunn. I tillegg kan ein del av innspela klart relaterast til planstrategien.*

1)Vi oppfattar framlegget som bra på ein del punkt og som mangelfullt på nokre punkt. Den beskrivande og grunnleggjande delen med omtale av formål og bakgrunn synest å vera bra, men ber litt preg av å vera instrumentell. Med det meiner vi at omtalen ikkje fangar godt nok opp i seg dei karakterendringar som har skjedd med kommunen etter kommunesamanslåinga.

2)Vi saknar meir klare føringar for oppfølgjing av dei målsetjingar som blir skissert. Dette vil i neste omgang kunne føra til at kommuneplanens samfunnsdel ikkje blir eit godt nok styringsverktøy for utviklinga i kommunen.

3)Vi meiner at planen er for uklar i forhold til korleis ein vil løysa konflikta mellom berekraftig miljø og vekstkraftig samfunn. Konkret må vi peika på arealutfordringane i pressområda. Vi saknar at framlegget til plan legg til rette for ei sterkare styring av arealbruken.

4)Vi synest at planen tek for lite tak i at Molde etter kommunesamanslåinga etter vår målestokk er blitt ein stor landbrukskommunane, med stor matproduksjon og stort behov for dyrka og dyrkbart areal. Samfunnsdelen av kommuneplanen må innehalda klare føringar på at dyrka og dyrkbart areal skal takst vare på for matproduksjon også for framtida. Eksisterande dyrka jord må takast vare på, det bør nydyrkast meir jord, jordbruksarealet må aukast og det må sikrast at det blir produsert mat på ein god måte. Dette er dei beste tiltaka for å sikra at Molde også for framtida skal vera ein relativt stor landbrukskommune etter vår målestokk.

5)Vi meiner at planen i for liten grad legg til rette for å drøfta verkemidlar for å få til ei optimalisert og berekraftig arealforvaltning i lys av dei utfordringar vi har knytt til klima, matproduksjon og levande lokalsamfunn.

6)Gjennom KOSTRA (Statistisk Sentralbyrå) sin statistikk kjem det fram at det i nye Molde kommune samla er omdisponert ca 355 daa dyrka og dyrkbar jord etter jordlova og plan- og bygningslova i perioden 2015 – 2019. Til samanlikning var omdisponeringa av dyrka jord i 2019 samla for heile Møre og Romsdal ca 140 daa. Dette kan ikkje halda fram. Samfunnsdelen av kommuneplanen må leggja klare føringar for å stoppa dette.

7)Statistikk frå Statens Landbruksforvaltning (basert på søknader om produksjonstilskot) viser at jordbruksareal i drift i dagens Molde kommune held seg relativt stabilt. Men det er behov for å sjå nærare på status og utvikling i arealbruken: Blir dei små areala borte? Korleis er utviklinga for dei bynære areala? Er det dei beste jordbruksareala som blir omdisponert? Kor stor er nydyrkinga? Korleis er kvaliteten på nydyrka areal samanligna med omdisponert areal. Blir bu- og driveplikta respektert, etterlevd og forvalta i samsvar med måla i jordlova?

8)Den nye samfunnsdelen av kommuneplanen må leggja klare føringar for at dyrka og dyrkbar matjord blir brukt til matproduksjon på ein god måte, jfr FN’s berekraftmål, og ikkje blir tatt i bruk til andre formål enn matproduksjon. Den dyrka og dyrkbare jorda er landbruket sitt næringsareal.

9)Arronderinga av den nye kommunen, store skilnader i produksjonsvilkår og stort press på å ta i bruk dyrka og dyrkbart areal til andre formål gjer at det må sikrast at kommunen får betre landbruks- og arealfagleg kompetanse. Den landbruksfaglege kompetansen må brukast på ein betre og meir aktiv måte i arealsaker, til å følgja opp krav knytt til bu- og driveplikt, til å sikra at matjord blir disponert på rett måte og brukt til matproduksjon.

10)Ut frå det som er nevnt i pkt 6 er det eit klart behov for at nye Molde får ein ny og meir omfattande Landbruksplan. Dette kan ikkje utsetjast, men må iverksetjast snarast muleg.

**Vår oppsummering**

Våre innspel kan oppsummerast på følgjande måte:

*Molde kommune har blitt ein, etter våre forhold, stor landbrukskommune. Jordvern skal prioriterast for å sikra areal til matproduksjon. Matjorda skal ikkje byggast ned, men bli disponert langsiktig og bli tatt vare på for komande generasjonar. Auka sjølvforsyningsgrad er viktig både ut frå beredskaps-, klima og miljøomsyn. Det å sikra dyrka og dyrkbar jord gir også grunnlag for berekraftige lokalmiljø og trygg og rein mat til befolkninga. Auka matproduksjon skaper i tillegg fleire og nye arbeidsplassar.*

**Litt om grunnlaget for våre innspel**

1)Regionalt jordvernmål

Vi erfarer at det ofte blir tatt for lett på utfordringa som ligg i å unngå nedbygging av dyrka og dyrkbart areal. Nedbygging av areal er langt på veg ein irreversibel prosess og ei stor utfordring både internasjonalt, nasjonalt og lokalt. I 2015 vedtok Stortinget *nasjonal* *jordvernstrategi*, der målsetjinga er at det ikkje skal omdisponerast meir enn 4000 da pr år på landsplan. Fylkestinget i Møre og Romsdal vedtok i 2017 *Landbruksmeldinga for Møre og Romsdal 2017 – 2021*, der det heiter at Møre og Romsdal må ta sin relative andel av jordvernmålet. Det betyr at årleg nedbygging av dyrka areal i Møre og Romsdal skal utgjera maksimalt 200 da pr år.

2)Jordvern og FN’s bærekraftmål

Landbruks- og matministeren og Kommunal- og moderniseringsministeren sende 8.1.2021 brev til kommunane om Jordvern og FN’s bærekraftmål. Det blir vist til at kommunane skal leggja bærekraftsmåla til grunn for si planlegging og at jordvern er ein viktig del av arbeidet med å nå måla, m.a. av omsyn til lokal beredskap, matsikkerhet og for å sikra jordbrukets produksjonsressursar over heile landet. Det blir også vist til at der sentumsutvikling er i konflikt med dyrka og dyrkbar jord skal det vera fokus på kompakt byutvikling og fortetting, samt at viktige jordbruksområder bør sikrast gjennom langsiktige utbyggingsgrenser.

3) Ingen automatikk i utviding av eksisterande utbygd areal

Fleire stader er det klar konflikt mellom jordvern og andre samfunnsomsyn, t.d. bustadføremål. Vi vil i denne samanhengen peika på at det ikkje må vera automatikk i at eksisterande bustadareal skal kunne utvidast. Vi vil særleg peika på at ein del eksisterande bustadområde ikkje burde ha blitt utbygd. Då vil det vera heilt feil å halda fram med denne utbygginga. Det er viktig å vurdera langsiktige og indirekte verknader for arealbruk og klima dersom det vert opna for utbygging.

4)Matjord er verna

Gjennom Jordlova, og ikkje minst i dagens diskusjon om miljø og klima, vert det lagt stor vekt på at dyrka og dyrkbart areal er ein ressurs for matproduksjon og miljø for framtidige generasjonar. I den lokale diskusjonen om arealbruk vert det imidlertid ofte trekt fram argument som t.d. at jord ikkje blir hausta eller at situasjonen til dei som eig jorda tilseier at jorda bør kunne takast i bruk til andre formål. Til dette må vi klart understreka at matjord er verna og skal vera ein mat- og klimaressurs for framtidige generasjonar. Eigarforhold og personleg situasjon skal ikkje takast i betraktning i planleggingsprosessar.

Med helsing

JORDVERN MØRE OG ROMSDAL

Kolbjørn Gaustad Atle Frantzen